पणजी : अॅप्रेंटीस येवजणे खाला तरणाट्यांक प्रशिक्षण दिवपा खातीर सरकारी खात्यांनी 5,400 पदां तयार जाल्यात. आतां मेरेन संकेतथळाचेर 3,800 तरणाट्यांनी येवजणे खातीर नोंदणी केल्या. कुशळटाय प्रशिक्षणा खातीर पदां तयार करची, अशें आदेश कामगार आयुक्तांनी खाजगी कंपनींक दिल्ल्याची, म्हायती गोपांनी दिली.
 तरणाट्यांंक कुशळटाय प्रशिक्षण दिवपी येवजणेच्या नेमणूक पत्रांंचें वांंटप 15 जुलयाक संंवसारीक कुशळटाय दिसाचे कार्यावळींत जातलें. सरकारी खात्यांनी 5 हजार जाल्यार खाजगी कंपनींनी 5 हजार जाणांक अप्रेंटीस येवजणची नेमणूक पत्रां दिवपाचें उद्दिश्ट आसा. नेमणूकपत्रां दिवपाची तयारी सरकारी मळार नेटान सुरू आसा.
 सरकारी खात्यांनी आतां मेरेन 5,400 पदां तयार जाल्यात. तरेकवार खात्यांनी ही पदां आसात, अशी म्हायती कारागिरी संचालनालयाचे संचालक एस. एस. गावकार हांणी दिली. डेटा एंट्री ऑपरेटर, कॉम्पुटर ऑपरेटर, कारकून, ड्रायव्हर, क्लीनर, केमिस्ट, बँक ऑफीस असिस्टंट, फ्रंट ऑफीस असिस्टंट, अकांवंटंट अशीं पदां सरकारी खात्यांनी तयार जाल्यात. 5,400 पदां तयार जाल्ल्यान नोंदणी केल्ल्या सगळ्या तरणाट्यांक सरकारी खात्यांनी प्रशिक्षण दिवप सहज शक्य आसा. आतां मेरेन 3,800 तरणाट्यांनी नोंदणी केल्या. अजुनूय नोंदणी सुरू आसा. हाका लागून 5 हजार तरणाट्यांचें उद्दिश्ट पुराय जातलें, अशें संचालक एस. एस. गांवकार हांणी सांगलें.
 येवजण जाहीर जाले उपरांत कार्यवाही विशीं मुख्यमंंत्री डॉ. प्रमोद सावंंत हांंणी बसका घेतली. हाचे उपरांत मुख्यमंत्र्यांनी तरणाट्यां कडेन व्हर्च्युअल पद्दतीन संवाद सादलो. सरकारी खात्यांंनी 5 हजार जाल्यार खाजगी उद्देगांंनी 5 हजार तरणाट्यांंची निवड जातली. सरकारी खातीं तशेंच स्वायत्त म्हामंंडळान वर्साक 5 हजार तरणाट्यांंक कुशळटाय प्रशिक्षण दिवपी अॅप्रेटीस येवजण तयार जाल्या. प्रशिक्षणा वेळार 8 हजार ते 13 हजार रुपया मेरेन विद्यावेतन दिवपाची तजवीज येवजणेंत आसा.
 कुशळटाय प्रशिक्षण घेतले उपरांंत तरणाट्यांंक नोकरी मेळपा सयत सरकारी खात्यांक आनी उद्देगांंक मनीसबळ उपलब्ध जावचे, हो हेत हाचे फाटल्यान आसा. अॅप्रेंटीस कायदो 1961 खाला ही येवजण सुरू केल्या. सरकारी खातीं वा म्हामंंडळाक कर्मचारी आंकड्याच्या 2. 5 ते 15 टक्क्या मेरेन प्रशिक्षणार्थी घेवचे पडटले. पांचवी ते णवे मेरेनच्या विद्यार्थ्यां खातीर म्हयन्याक 8 हजार रुपया विद्यावेतन आसतले. धावे मेरेनच्या शिक्षणा खातीर 8 हजार, 12वी उत्तीर्ण जाल्ल्यांंक म्हयन्याक 10 हजार, राष्ट्रीय प्रमाणपत्रा खातीर 10 हजार विद्यावेतन मेळटलें. वेवसायीक प्रमाणपत्रा खातीर 11 हजार, पदविका पुराय केल्ल्यांंक 12 हजार जाल्यार पदवी शिक्षणा खातीर 13 हजार रुपया विद्यावेतन मेळटलें.
 हे येवजणे खातीर 78 कोटींची तजवीज अर्थसंंकल्पांत आसा.
 खाजगी कंपनींनी लेगीत 5 हजार तरणाट्यांक कुशळटाय प्रशिक्षण दिवपाचे आसा. कामगार खात्यान 416 कंपनींक प्रशिक्षणा खातीर पदां तयार करपाचे आदेश दिल्यात. पदां तयार जातात, तशी तरणाट्यांची ते ते कंपनीत नेमणूक जातली.
 नोंदणी केल्ल्या तरणाट्यांनी आतां पदां खातीर अर्ज करपाची गरज आसा. संकेतथळाचेर वचून ड्रायव्हर, क्लीनर, कारकून, केमिस्ट अशा पदां खातीर अर्ज करप गरजेचें, अशें संचालक एस. एस. गांवकार हांणी सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 